Gul veðurviðvörun er í gildi fyrir suðvestanvert landið fram yfir hádegi og til klukkan fimm síðdegis á hálendinu. Veðurfræðingur segir lægðina sem gengur yfir landið mjög djúpa miðað við árstíma. Sumarið sé þó ekki búið - þó það sé haustlegt um að litast.
Skil lægðarinnar sem er hérna á Grænlandshafi, hún er nokkuð djúp þessi lægð miðað við árstíma, þau eru að ganga yfir suðvesturlandið núna í hádeginu. Og því fylgir mikið hvassviðri og stormur og talsverð rigning. Svo þegar líður á daginn, upp úr klukkan tvö þá fer að draga heldur úr vindinum og rigningunni. Þetta veður fer yfir norðurlandið líka en það verður mun minni vindur
Sagði Þorsteinn V. Jónsson veðurfræðingur á Veðurstofu Íslands. Veðrið verði verst við suðvesturströndina, 23 metrar á sekúndu og hviðurnar allt að 35 metrum í dag. Það versta verði nokkurn veginn gengið yfir í kvöld en lægðin sé djúp og fari hægt til austurs.
Svo ætlar hún að setjast að hérna fyrir austan landið og mun stjórna veðrinu um helgina. Þannig að það er ekkert sérstaklega skemmtilegt um helgina. Norðanátt, svalt fyrir norðan
Hann vill þó ekki meina að sumarið sé alveg búið.
Nei nei það er nú ekki alveg búið held ég, það er nú enn þá ágúst.
En það er orðið svolítið haustlegt.
